BCPG ทุ่ม 1.23 หมื่นลบ. ลงทุนโรงไฟฟ้าพลังความร้อนใต้พิภพในอินโดฯ
BCPG ทุ่ม 1.23 หมื่นลบ. ซื้อหุ้น 33.33% ใน "สตาร์ เอ็นเนอร์ยี่ กรุ๊ป โฮลดิ้งส์" ลุยธุรกิจโรงไฟฟ้าพลังความร้อนใต้พิภพในอินโดฯ
20 ก.ค. 2560

บริษัท บีซีพีจี จำกัด (มหาชน) หรือ BCPG แจ้งว่าวันนี้ (20 ก.ค.) บริษัทได้ลงนามสัญญาเงินกู้ในวงเงินเทียบเท่าประมาณ 300 ล้านเหรียญสหรัฐ กับธนาคารกรุงเทพ จำกัด (มหาชน) หรือ BBL , ธนาคารมิซูโฮ จำกัด สาขากรุงเทพฯ และ ธนาคารไอซีบีซี (ไทย) จำกัด (มหาชน) โดยเงินกู้ดังกล่าวประกอบด้วย เงินกู้สกุลบาท สกุลเหรียญสหรัฐ และสกุลเยน มีอายุ 6 ปี และมีอัตราดอกเบี้ยอ้างอิงกับ THBFIX USDLIBOR และ JPYTIBOR ทั้งนี้ เพื่อใช้สำหรับการลงทุนโครงการความร้อนใต้พิภพ ในประเทศอินโดนีเซีย
อนึ่ง ที่ประชุมผู้ถือหุ้น BPCG อนุมัติให้เข้าซื้อหุ้น 33.33% ในบริษัท สตาร์ เอ็นเนอร์ยี่ กรุ๊ป โฮลดิ้งส์ จำกัด (SEGHPL) ซึ่งเป็นผู้ดำเนินธุรกิจโรงไฟฟ้าพลังความร้อนใต้พิภพในอินโดนีเซีย โดยมีมูลค่าการลงทุนไม่เกิน 357.5 ล้านเหรียญสหรัฐ หรือราว 1.23 หมื่นล้านบาท
โดยการเข้าซื้อหุ้นครั้งนี้จะทำให้ BCPG มีการลงทุนทางอ้อมในโรงไฟฟ้าพลังความร้อนใต้พิภพในอินโดนีเซียรวม 3 โครงการ คิดเป็นกำลังการผลิตตามสัดส่วนร่วมทุน 182 เมกะวัตต์